b'\n_START_ARTICLE_\nRomaini\xc5\xb3 dvaras\n_START_SECTION_\nIstorija\n_START_PARAGRAPH_\nSenieji dvaro r\xc5\xabmai buvo pastatyti apie XVI a. Ypa\xc4\x8d suklest\xc4\x97jo XVIII a., kai Romainius vald\xc4\x97 Vitebsko ka\xc5\xa1telionas Simonas Sirutis. Senieji dvaro r\xc5\xabmai buvo atstatyti ir restauruoti. \xc5\xa0iaurin\xc4\x97je r\xc5\xabm\xc5\xb3 pus\xc4\x97je buvo pastatyta kolonada, puo\xc5\xa1n\xc5\xabs marmuriniai laiptai, \xc4\xafrengtos prabangios vonios, sal\xc4\x97s i\xc5\xa1puo\xc5\xa1tos freskomis. Buvo \xc4\xafrengtas centrinis \xc5\xa1ildymas kar\xc5\xa1tu garu. Krosni\xc5\xb3 kokliai papuo\xc5\xa1ti Lietuvos valdov\xc5\xb3 goreljefais, scenomis i\xc5\xa1 kra\xc5\xa1to praeities. Manoma, kad viename r\xc5\xabsyje buvo \xc4\xafrengtas kal\xc4\x97jimas baud\xc5\xbeiauninkams._NEWLINE_XVIII a. pabaigoje Romainius paveld\xc4\x97jo Siru\xc4\x8di\xc5\xb3 vaikaitis Karolis Prozoras, dalyvav\xc4\x99s Tado Kosciu\xc5\xa1kos vadovaujamame 1794 m. sukilime. Romainiuose 1801 m., gim\xc4\x97 Mauricijus Prozoras, Vilniaus Universiteto aukl\xc4\x97tinis, draugav\xc4\x99s su Adomu Mickevi\xc4\x8diumi, kuris ne syk\xc4\xaf lank\xc4\x97si dvare. M. Prozoras buvo aktyvus 1831 m. sukilimo dalyvis. Pralaim\xc4\x97jus sukilimui, jis pasitrauk\xc4\x97 gyventi \xc4\xaf Pranc\xc5\xabzij\xc4\x85._NEWLINE_Romaini\xc5\xb3 savininkai nuolat keit\xc4\x97si. Po 1831 m. sukilimo dvar\xc4\x85 \xc4\xafsigijo bajoras Adomas Medek\xc5\xa1a, o po 30 met\xc5\xb3 dvaro \xc5\xa1eimininku tapo Raudondvario dvarininkas grafas Benediktas Henrikas Ti\xc5\xa1kevi\xc4\x8dius. Po \xc5\xbemonos mirties jis i\xc5\xa1vyko \xc4\xaf u\xc5\xbesien\xc4\xaf ir dvar\xc4\x85 patik\xc4\x97jo valdyti Baleckiui, o u\xc5\xbe dviej\xc5\xb3 kilometr\xc5\xb3 buvus\xc4\xaf dvaro palivark\xc4\x85 i\xc5\xa1nuomojo kitam \xc5\xbemogui. Jam mirus, B.H. Ti\xc5\xa1kevi\xc4\x8diaus s\xc5\xabnus palivark\xc4\x85 pardav\xc4\x97 carin\xc4\x97s armijos pulkininkui A. Vakseliui, kuris, kaip tvirtinama, buvo ved\xc4\x99s kunigaik\xc5\xa1\xc4\x8dio Aleksejaus Lvovo (1798\xe2\x80\x931870) dukr\xc4\x85. Tarpukario spaudoje buvo ra\xc5\xa1oma, kad carin\xc4\x97s Rusijos valstybinio himno \xe2\x80\x9eDieve, serg\xc4\x97k car\xc4\x85\xe2\x80\x9c autorius A. Lvovas, kurio gimin\xc4\x97s \xc5\xa1aknys Lietuvoje gl\xc5\xabdi nuo XV a., devynerius metus iki mirties gyveno pas savo dukr\xc4\x85 Romaini\xc5\xb3 dvaro palivarke  (palaidotas Pa\xc5\xbeaislyje). Po Pirmojo pasaulinio karo A. Vakselis paskendo Nemune netoli Veliuonos, kur buvo jo dvaras. Atsik\xc5\xabrusi Lietuvos valstyb\xc4\x97 Romaini\xc5\xb3 dvar\xc4\x85 pardav\xc4\x97 generolui Jonui Galvyd\xc5\xbeiui-Bykauskui, o palivark\xc4\x85 su apgriuvusiais pastatais i\xc5\xa1nuomojo Draugijos kovai su tuberkulioze Kauno skyriui. \xc4\x8cia 1936 m. po didelio remonto buvo atidaryta Tuberkulioz\xc4\x97s ligonin\xc4\x97. Tarybiniais laikais dvare \xc4\xafsik\xc5\xabr\xc4\x97 kol\xc5\xabkio kult\xc5\xabros namai, pradin\xc4\x97 mokykla.\n_START_SECTION_\nStatiniai\n_START_PARAGRAPH_\nPagrindinis statinys virt\xc4\x99s daugiabu\xc4\x8diu gyvenamuoju namu. Teritorijoje yra pastatyt\xc5\xb3 sand\xc4\x97liuk\xc5\xb3, kit\xc5\xb3 pana\xc5\xa1i\xc5\xb3 svetimk\xc5\xabni\xc5\xb3, telk\xc5\xa1o pri\xc5\xbei\xc5\xabrimas tvenkinys'